ธปท.คุมแบงก์ขายสินค้าพ่วง
ธปท.ออกกฎคุมแบงก์ปล่อยสินเชื่อ พ่วงขายประกันลูกค้า หลังมีผู้ร้องเรียนเป็นจำนวนมาก
27 พ.ย. 2555

ธปท.ออกกฎคุมแบงก์ปล่อยสินเชื่อ พ่วงขายประกันลูกค้า หลังมีผู้ร้องเรียนเป็นจำนวนมาก 
ธนาคารแห่งประเทศไทย (ธปท.) เปิดเผยว่า ธปท.ได้หารือร่วมกับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เพื่อออกประกาศกำหนดมาตรการกำกับดูแลการขายผลิตภัณฑ์ด้านหลักทรัพย์ และด้านประกันภัยผ่านธนาคารพาณิชย์ให้เป็นมาตรฐานเดียวกัน เมื่อวันที่ 21 พ.ย.ที่ผ่านมา ให้มีผลบังคับใช้กับธนาคารพาณิชย์ที่ได้รับอนุญาตขายผลิตภัณฑ์ด้านธุรกิจหลักทรัพย์และธุรกิจประกันภัยจาก ก.ล.ต. และ คปภ.ตั้งแต่วันที่ 1 ม.ค. 2556 เป็นต้นไป
ธปท.ชี้แจงว่า ที่ผ่านมาได้รับการร้องเรียนจากผู้บริโภคถึงปัญหาการเสนอขายผลิตภัณฑ์ทางการเงินของธนาคารพาณิชย์ เช่น เสนอขายประกันชีวิต เงินฝากพ่วงกับบริการตู้นิรภัย หรือการใช้สินเชื่อ หรือชักชวนให้ซื้อหน่วยลงทุนตราสารหนี้ หรือทำประกันชีวิตแทนการฝากเงิน โดยไม่ชี้แจงให้ลูกค้าทราบถึงความเสี่ยงหรือให้ข้อมูลไม่ชัดเจน
สาระสำคัญของประกาศดังกล่าวได้กำหนดให้แนวทางการเสนอขายผลิตภัณฑ์ผ่านธนาคารพาณิชย์ว่า จะต้องแสดงความแตกต่างให้ผู้บริโภคเห็นชัดเจนระหว่างผลิตภัณฑ์ด้านหลักทรัพย์และด้านประกันภัยว่า ไม่ใช่เงิน จึงอาจมีความเสี่ยงที่จะได้รับเงินต้นไม่เต็มจำนวนเมื่อครบกำหนดไถ่ถอนและไม่คุ้มครองเงินต้น 
นอกจากนี้ จะต้องเปิดเผยข้อมูลผลตอบแทนทรัพย์สินที่จะได้รับนอกจากดอกเบี้ย เช่น อัตราผลตอบแทนรายปี 
ประกาศของ ธปท.ยังห้ามธนาคารพาณิชย์บังคับขายผลิตภัณฑ์ด้านหลักทรัพย์ และด้านประกันภัยควบคู่กับผลิตภัณฑ์ของธนาคารพาณิชย์ หรือกำหนดเป็นเงื่อนไขในการขายหรือให้บริการผลิตภัณฑ์หลัก 
ห้ามธนาคารพาณิชย์ส่งเสริมการขายในลักษณะชิงโชคจับสลาก เว้นแต่เป็นกรณีการลด แลก แจก แถม การใช้สื่อทางการตลาดต้องไม่ชวนเชื่อเกินจริง ไม่ทำให้ผู้บริโภคเข้าใจผิด และต้องมีบริการรับเรื่องร้องเรียนจากผู้บริโภค
นายสมิทธ์ พนมยงค์ ผู้ช่วยผู้จัดการใหญ่ สายเงินฝากและการลงทุน ธนาคารไทยพาณิชย์ กล่าวว่า ยังไม่เห็นประกาศของ ธปท.อย่างละเอียด แต่เชื่อว่าน่าจะรับข้อกำหนดของ ธปท.ที่จะบังคับใช้ต้นปีหน้าได้ และที่ผ่านมาธนาคารได้ปฏิบัติอยู่แล้ว